Ιωάννα Βακάλη

Με Πεθαίνεις

2012

Βιογραφικό 

Η Ιωάννα Βακάλη γεννήθηκε το Μάιο του 1976 στα Εξάρχεια. Σπούδασε Φιλοσοφία, Παιδαγωγική και Ψυχολογία στη Φιλοσοφική Σχολή Αθηνών και συνέχισε με μετεκπαίδευση στην Ειδική Αγωγή στο Κέντρο Ψυχοφυσιολογίας και Εκπαίδευσης του Πανεπιστημίου Αθηνών. Παράλληλα παρακολούθησε μαθήματα θεάτρου, κινηματογράφου και φωτογραφίας σε ιδιωτικές σχολές και εργαστήρια. 
Έχει εργαστεί σε διάφορες δουλειές ως φιλόλογος, dj, βιβλιοπώλισσα, παιδαγωγός σε ίδρυμα με κακοποιημένα παιδιά, μουσικός αρθρογράφος, ηθοποιός, υπάλληλος του Υπουργείου Πολιτισμού, σε γραφείο πολιτιστικών εκδηλώσεων, σε ειδικό σχολείο, στο κέντρο διαπολιτισμικής αγωγής του Ε.κ.πα. κλπ κλπ.
Γράφει θεατρικά έργα, σενάρια, ποιήματα και διηγήματα και έχει σκηνοθετήσει δύο ταινίες μικρού μήκους. 

Φιλμογραφία

-«Ελευθερία»(ταινία μικρού μήκους,18’ σενάριο και σκηνοθεσία)
-«31 Δεκεμβρίου» (ταινία μικρού μήκους, 6’σκηνοθεσία)

ΣΥΝΟΨΗ
Ένα ζευγάρι ξεκινάει για τη νυχτερινή του διασκέδαση. Σε λίγα λεπτά όλα θα ανατραπούν.

ΠΕΡΙΛΗΨΗ 
Ένα Σάββατο βράδυ ο Λεωνίδας και η Εύα ξεκινάνε για την νυχτερινή τους διασκέδαση. Μία είδηση στο ραδιόφωνο θα φέρει σκέψεις και υποψίες. Ο serial killer που δρα στην περιοχή τους μόλις πριν λίγες ώρες σκότωσε και το έβδομο θύμα του. Σε λίγα λεπτά και το όγδοο.

 

1-ΕΞΩΤ/ΕΞΩ ΑΠΟ ΤΟ ΣΠΙΤΙ ΤΗΣ ΕΥΑΣ/ΒΡΑΔΥ
Aπό την πολυκατοικία βγαίνει ο Λεωνίδας και μπαίνει στο αυτοκίνητό του. Μετά από λίγα δευτερόλεπτα βγαίνει και η Εύα. Φοράει ένα πολύ σέξυ κοντό φόρεμα Ο Λεωνίδας της σφυρίζει με το γνωστό σφύριγμα του φλερτ.

2-ΕΣΩΤ/ΜΕΣΑ ΣΤΟ ΑΥΤΟΚΙΝΗΤΟ ΤΟΥ ΛΕΩΝΙΔΑ/ΒΡΑΔΥ

ΛΕΩΝΙΔΑΣ
Με τρελαίνεις, με αρρωσταίνεις, με πεθαίνεις. Τι κάβλα που είσαι σήμερα!

ΕΥΑ
Σου αρέσω;

ΛΕΩΝΙΔΑΣ
Αν μου αρέσεις; Είσαι απίθανη. Απίστευτη. Πάμε λίγο πάλι μέσα για ένα γρήγορο;
Της χουφτώνει τα μπούτια και της δαγκώνει τον ώμο.

ΕΥΑ
Έλα ρε Λεωνίδα τώρα. Μας περιμένουν τα παιδιά. Ασυγκράτητος είσαι πια.

Ο Λεωνίδας ελαφρά θυμωμένος βάζει μπρος το αυτοκίνητο και ξεκινάει.

3-ΕΣΩΤ/ΜΕΣΑ ΣΤΟ ΑΥΤΟΚΙΝΗΤΟ ΤΟΥ ΛΕΩΝΙΔΑ/ΒΡΑΔΥ
Ενώ ο Λεωνίδας οδηγεί, αμίλητοι ακούνε μουσική από το ραδιόφωνο. Ξαφνικά σταματάει η μουσική και ακούγεται η φωνή του εκφωνητή «Αγαπητοί ακροατές διακόπτουμε το πρόγραμμά μας για να σας μεταδώσουμε μία έκτακτη είδηση. Πριν δύο ώρες μεγάλη δύναμη της αστυνομίας απέτυχε δυστυχώς να συλλάβει επ αυτοφώρω το δολοφόνο των επτά πλέον θυμάτων. Αυτή τη φορά το στυγερό έγκλημα πραγματοποιήθηκε…». Ο Λάζαρος αλλάζει απότομα σταθμό και βάζει τον πρώτο επόμενο που παίζει πολύ σκληρή metal μουσική και δυναμώνει  την ένταση στη διαπασών.

Η Εύα ενοχλημένη πάει να το χαμηλώσει και ο Λεωνίδας της πιάνει απότομα το χέρι και το σφίγγει. Τον κοιτάζει θυμωμένη.
ΕΥΑ
Καλά τι κάνεις; Με πονάς!

ΛΕΩΝΙΔΑΣ
Τις βαριέμαι τις κωλοειδήσεις τους. Όποτε τους καβλώσει ειδήσεις. Μουσική θέλω να ακούσω όχι τις μαλακίες του καθενός. Για διασκέδαση πάω σαββατιάτικα. Δε θέλω να με πρήζει ο καθένας ποιον πιάσανε και ποιόν αφήσανε. Σταματάω για τσιγάρα θέλεις τίποτα;

ΕΥΑ
Όχι.
Σταματάει το αυτοκίνητο και πάει προς το περίπτερο. Η Εύα καθώς μένει μόνη στο αυτοκίνητο ξαναβάζει τον προηγούμενο σταθμό. «…στη σύλληψη πιστεύεται ότι θα …
 
4-ΕΞΩΤ/ΕΞΩ ΑΠΟ ΤΟ ΑΥΤΟΚΙΝΗΤΟ ΤΟΥ ΛΕΩΝΙΔΑ/ΒΡΑΔΥ 
…βοηθήσει η μαρτυρία της φίλης του θύματος που πρόλαβε να διακρίνει το αυτοκίνητο του δράστη» Κοντινό στο πίσω μέρος του αυτοκινήτου όπου φαίνεται καθαρά η πινακίδα. Η Εύα έντρομη ξαναβάζει το σταθμό με τη metal, ενώ ο Λεωνίδας ανοίγει την πόρτα και μπαίνει στο αυτοκίνητο.

5-ΕΣΩΤ/ΜΕΣΑ ΣΤΟ ΑΥΤΟΚΙΝΗΤΟ/ΒΡΑΔΥ

ΛΕΩΝΙΔΑΣ
Έβαλες πάλι το άρωμα που με πεθαίνει. Έχει μυρίσει όλο το αυτοκίνητο.

Την κοιτάει πολύ επίμονα ερωτικά. Η Εύα κοιτάζει ευθεία μπροστά της.

ΛΕΩΝΙΔΑΣ
Άσε τα παιδιά να περιμένουν λίγο. Δε θα ησυχάσω. Σου μιλάω ειλικρινά.

ΕΥΑ
Έλα ρε Λεωνίδα γαμώτο. Μου τη δίνεις ε; Φεύγω! Ειλικρινά φεύγω. Δεν έρχομαι. Πήγαινε μόνος σου.

Πάει να ανοίξει την πόρτα. Την πιάνει από το πηγούνι και την φέρνει απότομα να τον κοιτάξει.
ΛΕΩΝΙΔΑΣ
Εδώ πιο πάνω κάνει ένα λοφάκι. Δέκα λεπτά μωράκι. Μην κάνεις έτσι. 

6-ΕΞΩΤ/ΕΡΗΜΙΚΟΣ ΔΡΟΜΟΣ/ΒΡΑΔΥ
Το αυτοκίνητο ανεβαίνει σε μια ερημική ανηφόρα.

7-ΕΣΩΤ/ΜΕΣΑ ΣΤΟ ΑΥΤΟΚΙΝΗΤΟ/ΒΡΑΔΥ
Το ζευγάρι κάνει έρωτα ενώ αργά η μηχανή πλησιάζει στην πόρτα του αυτοκινήτου από τη μεριά του οδηγού όπου διακρίνουμε υπολείμματα φρέσκου αίματος.

8-ΕΞΩΤ/ΕΡΗΜΙΚΟΣ ΛΟΦΟΣ/ΒΡΑΔΥ
Το αυτοκίνητο μόλις φαίνεται από μακριά στα σκοτεινά ενώ ξαφνικά φωτίζεται από μεγάλους προβολείς και ακούγονται σειρήνες και φώτα περιπολικών. 

9-ΕΞΩΤ/ΕΞΩ ΑΠΟ ΤΟ ΑΥΤΟΚΙΝΗΤΟ/ΒΡΑΔΥ
Η Ευα βγαίνει από το αυτοκίνητο κρατώντας ένα μαχαίρι και βουτηγμένη στα αίματα. Με ντουντούκα της φωνάζουν «Ακίνητη! Ψηλά τα χέρια!»

ΕΥΑ
Δεν είχα σκοπό για τον όγδοο σήμερα. Οκ νικήσατε. Παραδίνομαι!

Τέλος